Diari Oficial de la Generalitat Valenciana


Sumari del DOGV 6046, del 30-06-2009 (2009/7628)

ORDE de 18 de juny de 2009, de la Conselleria d'Educació, per la qual es convoquen ajudes econòmiques per a la realització de projectes d'investigació sobre les distintes famílies professionals en què s'estructura el Catàleg Nacional de Qualificacions Professionals, la seua relació amb els sectors productius i la identificació de necessitats d'acreditació, formació i noves qualificacions en l'àmbit de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6046

Data del DOGV
:   30-06-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/7628


Data del document
:   18-06-2009

Organisme emissor
:   Conselleria d'Educació

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública
    * ensenyament professional
    * projecte d'investigació
    * qualificació professional
    * suport econòmic

ORDE de 18 de juny de 2009, de la Conselleria d'Educació, per la qual es convoquen ajudes econòmiques per a la realització de projectes d'investigació sobre les distintes famílies professionals en què s'estructura el Catàleg Nacional de Qualificacions Professionals, la seua relació amb els sectors productius i la identificació de necessitats d'acreditació, formació i noves qualificacions en l'àmbit de la Comunitat Valenciana. [2009/7628]
La Llei Orgànica 5/2002, de 19 de juny, de les Qualificacions i de la Formació Professional, en el seu preàmbul i en el marc del Sistema Nacional de Qualificacions i Formació Professional, considera la informació i l'orientació professional, així com la permanent avaluació del sistema, garanties de qualitat. Dins de l'orientació es destaca la necessitat d'assessorar sobre les oportunitats d'accés a l'ocupació i sobre les ofertes de formació per a facilitar la inserció i reinserció laboral. L'avaluació de la qualitat del sistema ha d'aconseguir la seua adequació permanent a les necessitats del mercat de treball.
D'altra banda, en l'article 2 assenyala que un dels principis bàsics que ha de regir el Sistema Nacional de Qualificacions i Formació Professional és el de la promoció del desenrotllament econòmic i l'adequació a les diferents necessitats territorials del sistema productiu; i en l'article 3, com un objectiu d'este, capacitar per a l'exercici d'activitats professionals, de manera que es puguen satisfer tant les necessitats individuals com les dels sistemes productius i de l'ocupació. En este sentit, la llei determina en l'article 6 que per a identificar i actualitzar les necessitats de qualificació, així com per a definir-les i definir la formació requerida, s'establiran procediments de col·laboració i consulta amb els diferents sectors productius i amb els interlocutors socials.
El Reial Decret 375/1999, de 5 de març, pel qual es crea l'Institut Nacional de les Qualificacions, atribuïx a l'Institut entre les seues funcions la d'establir el procediment que permeta coresponsabilitzar les agències o els instituts de qualificacions que puguen tindre les comunitats autònomes, així com els agents socials, tant en la definició del Catàleg de Qualificacions Professionals, com en l'actualització de les demandes sectorials.
El Reial Decret 1128/2003, de 5 de setembre, pel qual es regula el Catàleg Nacional de Qualificacions Professionals establix el procediment per a la seua elaboració i actualització. L'Institut Nacional de les Qualificacions comptarà amb la participació i col·laboració de les diferents administracions públiques i els interlocutors socials, així com els sectors productius corresponents, i assenyala que una de les seues finalitats és la de facilitar l'adequació de la formació professional als requeriments del sistema productiu.
El Decret 155/2000, de 17 d'octubre, del Consell de la Generalitat, pel qual es regula el Consell Valencià de Formació Professional, establix en el preàmbul que per mitjà del Consell serà possible establir una política valenciana de formació professional plasmada en un pla, capaç d'integrar i de coordinar totes les accions de les diferents modalitats, de tal manera que s'aconseguisca igualment la màxima adaptació a les característiques de l'economia i de la societat, al mateix temps que es garantisca una coordinació més efectiva amb els plans i programes d'àmbit estatal i comunitari europeu.
Finalment, el Decret 92/2005, de 13 de maig, del Consell de la Generalitat, pel qual crea i regula l'Institut Valencià de Qualificacions Professionals establix entre els seus objectius la col·laboració amb l'Institut Nacional de les Qualificacions en la determinació i el manteniment de les qualificacions per a la seua incorporació al Catàleg Nacional en l'àmbit de la Comunitat Valenciana.
I conseqüentment li atribuïx, entre altres, les funcions següents:
- Promoure la participació dels agents socials i econòmics més representatius en la investigació i identificació de les competències i qualificacions professionals i en els àmbits d'actuació.
- Promoure la investigació sobre les qualificacions professionals i la seua evolució.
- Analitzar el desenrotllament i funcionament de les qualificacions professionals del mercat de treball valencià i la seua relació amb les classificacions professionals.
- Impulsar i proposar els projectes d'innovació lligats a programes comunitaris o mesures d'acompanyament de la Formació Professional que tinguen incidència sobre les qualificacions.
- Col·laborar amb l'Institut Nacional de les Qualificacions en l'observació territorial d'estes, amb especial atenció als aspectes qualitatius.
En conseqüència, per a afavorir una major coordinació entre el sistema productiu valencià i l'oferta de formació professional, la Conselleria d'Educació es proposa fomentar el desenrotllament de projectes d'investigació. Des de l'anàlisi dels distints sectors productius de la nostra comunitat, identificaran necessitats d'acreditació, formació professional i de noves qualificacions. D'esta manera, la seua concreció facilitarà la mobilitat i la inserció i integració laboral, així com l'aprenentatge al llarg de la vida i la progressió personal i professional, que finalment redundarà en la millora del sistema productiu de la Comunitat Valenciana.
Per això, fent ús de les atribucions que em conferix l'article 28 de la Llei 5/1983, de 30 de desembre, del Consell, el Decret 118/2007, de 27 de juliol (DOCV núm. 5566 de 30 de juliol), del Consell, pel qual s'aprova el Reglament Orgànic i Funcional de la Conselleria d'Educació, vista la proposta de la directora general d'Avaluació, Innovació i Qualitat Educativa i de la Formació Professional de data 16 de juny de 2009 i de conformitat amb esta,
ORDENE
Primer. Convocatòria
Es convoca un concurs públic d'ajudes econòmiques per a la realització de projectes d'investigació sobre les distintes famílies professionals en què s'estructura el Catàleg Nacional de Qualificacions Professionals, la seua relació amb els sectors productius i la identificació de les necessitats d'acreditació, formació i noves qualificacions en l'àmbit de la Comunitat Valenciana.
Segon. Bases i requisits
S'aproven les bases i els requisits pels quals es regirà la convocatòria, que figuren com a annex I, així com el model de sol·licitud que figura en l'annex II.
Tercer. Finançament
Les quantitats concedides als projectes seleccionats tindran la finalitat d'ajudar a sufragar els gastos que genere la seua realització.
Per a centres públics que impartisquen Formació Professional, el finançament d'estes quantitats anirà a càrrec de l'aplicació pressupostària 43.15.01.602.00.9 del pressupost de la Generalitat de l'any 2009, per un import global de 80.000 euros.
Per a centres privats i entitats sense ànim de lucre, el finançament d'estes quantitats anirà a càrrec de l'aplicació pressupostària 17.59.07.459.63.3 i línia de subvenció T5576000 del pressupost de la Generalitat de l'any 2009, per un import global màxim de 120.000 euros.
DISPOSICIONS FINALS
Primera
Es delega en la directora general d'Avaluació, Innovació i Qualitat Educativa i de la Formació Professional la facultat de resoldre la convocatòria i concedir les ajudes, alhora que se l'autoritza per a adoptar les mesures oportunes per al compliment d'esta orde i per a resoldre i notificar totes les incidències que es plantegen en la seua execució.
Segona
Les ajudes contingudes en esta orde no necessiten ser notificades a la Comissió Europea, d'acord amb el que establix l'article 7.4 del Decret 147/2007, del Consell, de 7 de setembre (DOCV núm. 5596 de 11.09.2007), atés que es tracta d'actuacions que no suposen la realització d'activitats econòmiques que puguen suposar falsejament de la competència en els intercanvis comercials dels estats membres, no reunixen tots els requisits per a ser considerada ajuda d'estat als efectes de l'article 87.1 del Tractat CE.
Tercera
1. La present orde produirà efectes des de l'endemà de ser publicada en el Diari Oficial de la Comunitat Valenciana.
Els centres privats i entitats sense ànim de lucre, de conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde que posa fi a la via administrativa podran interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de ser publicada.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.
València, 18 de juny de 2009
El conseller d'Educació,
ALEJANDRO FONT DE MORA TURÓN
ANNEX I
Bases
Primera. Objectius
- Fomentar i promoure la investigació com a principi de qualitat del sistema integrat de Formació Professional.
- Incentivar un procés d'investigació entre els distints agents implicats en el teixit productiu i formatiu de la Comunitat Valenciana per a la seua participació en l'actualització del Catàleg Nacional de Qualificacions Professionals, en l'àmbit de la Comunitat Valenciana.
- Promoure la consolidació d'equips docents d'investigació com a font d'informació bàsica per a l'actualització del sistema integrat de Formació Professional.
Segona. Destinataris
Podran participar en la convocatòria els següents centres i entitats de l'àmbit de la Comunitat Valenciana:
- Centres públics en què s'impartisca Formació Professional, dependents de l'administració educativa o laboral
- Centres privats que impartisquen Formació Professional
- Universitats públiques o privades
- Les cambres de comerç
- Les organitzacions empresarials
- Les organitzacions sindicals de l'àmbit educatiu o laboral
- Els Centres Tecnològics
- Altres entitats sense ànim de lucre
Tercera. Forma de participació i documentació necessària
Els centres o les entitats que desitgen participar en esta convocatòria hauran de presentar:
a) Sol·licitud, d'acord amb el model recollit en l'annex II.
b) El projecte d'investigació.
Descripció del projecte:
El projecte comptarà, almenys, amb els apartats següents:
- Títol del projecte.
- Família professional i sector productiu.
- Agents participants.
- Índex.
- Justificació del projecte (contextualització, antecedents, avals i compromisos de les empreses del sector, etc.).
- Objectius, metodologia, recursos humans i materials i aliances amb altres institucions i fonts d'obtenció de dades.
- Temporalització.
- Annexos.
Format:
Els projectes es presentaran per duplicat (una còpia en suport informàtic i una altra en paper), i s'ajustaran a les característiques següents:
- Extensió màxima recomanada de 20 pàgines.
- Format Din A4.
- Font arial 12 o semblant a doble espai.
Contingut del projecte:
- Els projectes que es presenten a esta convocatòria plantejaran el disseny d'un estudi d'investigació d'una família professional, a partir de l'anàlisi quantitativa i qualitativa d'un sector productiu que evidencie aspectes relacionats amb l'acreditació professional, l'empleabilitat i la necessitat de formació.
- També haurà de considerar-se l'adequació entre les qualificacions professionals incloses en el Catàleg Nacional i els sectors productius. En cas d'inadequació podrà preveure's, en el desenrotllament del projecte, la proposta per al disseny de noves qualificacions, d'acord amb els procediments establits per l'INCUAL, http://www.educacion.es/educa/incual/ice\_catalogoWeb.html.
c) Pressupost detallat per a la realització del projecte.
d) Documentació.
La sol·licitud anirà acompanyada, a més del projecte, dels documents següents:
En cas de centres docents públics:
- Certificat de l'acord del consell escolar o de l'òrgan competent, en el qual s'aprova la participació en la present convocatòria d'ajudes.
En cas de centres privats i d'entitats:
- Declaració responsable de no estar incurs en cap prohibició per a ser beneficiari de subvencions, tal i com preveu l'article 13.7 de la Llei 38/2003, de 17 de novembre, General de Subvencions, segons el model de l'annex III.
- Imprés de manteniment de tercers, en compliment del que disposa l'Orde de 15 de febrer de 2005, de la Conselleria d'Economia, Hisenda i Ocupació, segons el model de l'annex IV.
- Documentació acreditativa que es troben al corrent en el compliment de les obligacions tributàries (amb l'Agència Tributària i amb la Conselleria d'Economia, Hisenda i Ocupació) i enfront de la Seguretat Social, o exempts, per mitjà de certificat de data posterior a la de publicació de la present orde, en els termes establits en l'article 14.1.e) de la Llei 38/2003, de 17 de novembre, General de Subvencions.
Quarta. Termini i lloc de presentació
Les sol·licituds i la documentació complementària es dirigirà a l'Institut Valencià de Qualificacions Professionals de la Direcció General d'Avaluació, Innovació i Qualitat Educativa i de la Formació Professional de la Conselleria d'Educació, av. Campanar, 32 de València. I es presentarà segons les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
El termini de presentació de les sol·licituds serà d'un mes, comptat a partir de l'endemà al de la publicació d'esta orde en el Diari Oficial de la Comunitat Valenciana.
Quinta. Selecció dels projectes
1. Als efectes previstos en esta orde, es constituirà una única comissió que realitzarà l'estudi, valoració i proposta provisional d'assignació d'ajudes a les entitats i centres participants amb projectes seleccionats, d'acord amb els criteris següents:
- Rellevància del sector en el teixit productiu de la Comunitat Valenciana, fins a 2 punts.
- Referència a evidències concretes que justifiquen el projecte, fins a 2 punts.
- Incidència econòmica, fins a 2 punts.
- Incidència social, fins a 2 punts.
- Grau en què els objectius del projecte s'orienten a (fins a 8 punts):
· Analitzar el model productiu i la seua relació amb el perfil professional necessari.
· Estudiar en profunditat la població activa
· Evidenciar la correlació entre les competències professionals adquirides per formació i les requerides per a l'exercici professional
· Detectar necessitats acreditació professional en l'actual població activa del sector.
Perquè un projecte puga ser seleccionat, a l'efecte de rebre ajuda econòmica, haurà d'obtindre un mínim de 8 punts, segons els criteris de selecció establits.
La present convocatòria pretén assignar com a ajuda per a la realització dels projectes seleccionats el total del pressupost presentat en la sol·licitud pels mateixos; no obstant això, si el muntant total dels pressupostos dels projectes seleccionats superara el límit pressupostari, es procedirà com seguix: es calcularà la diferència entre la suma total dels pressupostos seleccionats i el límit pressupostari, i es restarà a cada projecte seleccionat una part inversament proporcional a la puntuació obtinguda de l'esmentada diferència.
2. La comissió de valoració estarà constituïda per:
President:
- El director de l'Institut Valencià de Qualificacions Professionals o persona en qui delegue.
Vocals:
- Dos funcionaris de l'Àrea de Formació Professional de la Direcció General d'Avaluació, Innovació i Qualitat Educativa i de la Formació Professional.
- Dos assessors del Centre de Formació, Innovació i Recursos Educatius (CEFIRE) Específic de Formació Professional.
- Dos funcionaris adscrits a l'Institut Valencià de Qualificacions Professionals de la Direcció General d'Avaluació, Innovació i Qualitat Educativa i de la Formació Professional, un d'ells actuarà com a secretari de la comissió.
La comissió actuarà conforme disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú; tindrà facultats per a resoldre tots els dubtes que apareguen en la interpretació de les bases.
Sexta. Resolució de la convocatòria
1. La comissió de valoració proposarà la relació provisional dels projectes seleccionats i indicarà les quantitats proposades i la relació provisional dels projectes no seleccionats.
2. La relació provisional dels projectes seleccionats, indicant les quantitats proposades, i la relació provisional dels projectes no seleccionats, es faran públiques en el tauler d'anuncis de la Conselleria d'Educació i de les direccions territorials d'Educació i en la pàgina web de l'Institut Valencià de Qualificacions Professionals http://www.edu.gva.es/eva/val/ivqp/ivqp.htm.
3. S'establix un termini de 10 dies hàbils, comptats a partir de l'endemà de la publicació de la relació provisional mencionada en el punt anterior, perquè:
a) La direcció, el titular del centre o responsable de l'entitat remetran un escrit a la Direcció General d'Avaluació, Innovació i Qualitat Educativa i de la Formació Professional, Institut Valencià de Qualificacions Professionals, utilitzant el model de l'annex V en el qual faran constar que accepten realitzar el projecte presentat en les condicions aprovades per la comissió de valoració.
b) La direcció, el titular del centre o responsable de l'entitat els projectes dels quals no hagen sigut seleccionats, podran presentar les al·legacions que consideren oportunes.
4. Transcorregut el termini establit en el punt anterior, comprovats els escrits d'acceptació, estudiades, i si és el cas, ateses les al·legacions presentades, l'Institut Valencià de Qualificacions Professionals com a òrgan instructor, a la vista de la proposta de la comissió de valoració, elevarà la proposta definitiva a la directora general d'Avaluació, Innovació i Qualitat Educativa i de la Formació Professional, qui resoldrà la convocatòria per delegació del conseller d'Educació per a la seua publicació en el Diari Oficial de la Comunitat Valenciana.
5. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre la present sol·licitud és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i publicat la resolució corresponent, serà desestimatori de la sol·licitud.
Sèptima. Obligacions dels beneficiaris
1. Els beneficiaris de les ajudes es comprometen a:
a) Realitzar els projectes planificats.
b) Assignar l'import de l'ajuda rebuda per als gastos que generen els projectes planificats.
c) Elaborar una memòria final del projecte realitzat. Esta memòria tindrà les característiques següents:
- Format Din A 4.
- Font arial o semblant a doble espai.
- Dos còpies, una en paper i l'altra en suport informàtic.
d) El termini de presentació de la memòria conclourà el 30 de novembre de 2009.
e) Haurà de ser remesa a l'Institut Valencià de Qualificacions Professionals de la Direcció General d'Avaluació, Innovació i Qualitat Educativa i de Formació Professional, atenent el guió següent:
- Avaluació del projecte
- Objectius del projecte aconseguits
- Objectius no aconseguits i justificació
- Adequació a la temporalització
- Conclusions i propostes
- Annexos sobre les conclusions i propostes
2. La percepció de les ajudes econòmiques per part dels centres privats i les entitats sense ànim de lucre estarà condicionada al compliment de les obligacions que prescriuen els articles 14, 18.4, 30 i 46 de la Llei 38/2003, de 17 de novembre, General de Subvencions (BOE núm. 276, de 18.11.2003).
L'incompliment d'estes obligacions donarà lloc a l'exigència de les responsabilitats o sancions que corresponguen, d'acord amb el que establix el títol IV de la Llei 38/2003, de 17 de novembre, General de Subvencions.
Octava. Justificació de les ajudes
1. Donat el caràcter de sobredotació per gastos extraordinaris de funcionament, en els documents de control de l'activitat econòmica del centre docent públic hauran d'especificar-se els ingressos i els gastos que es produïsquen per raó d'esta convocatòria. Els centres adjuntaran la justificació de l'import de l'ajuda concedida al balanç anual que han d'efectuar d'acord amb el que disposa l'Orde de 18 de maig de 1995, de la Conselleria d'Educació i Ciència (DOGV núm. 2526 de 09.06.1995).
2. Les entitats i els centres privats participants percebran l'ajuda atorgada, després de la justificació del compliment de la finalitat per a la qual es va concedir.
Per a això, remetran el compte justificatiu adjunt a la memòria, en el qual haurà d'incloure sota la responsabilitat del declarant:
- Desglossament de cada un dels gastos incorreguts i el seu import.
- Els justificants del gasto o qualsevol altre document amb validesa jurídica que permeten acreditar el compliment de l'objecte de la subvenció. Els gastos s'acreditaran per mitjà de factures originals o fotocòpies compulsades que hagen sigut pagades en el període comprés entre la data de la publicació de la resolució de la convocatòria i el 30 de novembre de 2009.
3. La memòria esmentada en la base anterior, així com els documents justificatius a què fa referència esta base, es dirigiran a l'Institut Valencià de Qualificacions Professionals de la Direcció General d'Avaluació, Innovació i Qualitat Educativa i de la Formació Professional de la Conselleria d'Educació. I es presentaran segons les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Novena. Percepció de les ajudes
1. Per als centres públics el lliurament de l'ajuda es realitzarà per transferència bancària al centre docent per mitjà d'ordes de pagament en ferm, a proposta de la Conselleria d'Educació, amb càrrec al pressupost anual de l'exercici 2009.
2. Per a entitats i centres privats el lliurament de l'ajuda es realitzarà per transferència bancària a nom del centre o entitat autora del projecte.
3. Els beneficiaris que no presenten la documentació assenyalada en la base 8, en el termini fixat en la base 8.2 perdran el dret a percebre l'ajuda concedida.
4. Tota alteració de les condicions tingudes en compte per a la concessió de les ajudes i, en tot cas, l'obtenció concurrent d'altres aportacions, podrà donar lloc a la modificació de la Resolució de concessió, de manera que en cap cas l'import de les ajudes a què es referixen els articles 3 i 19.4 de la Llei General de Subvencions, podrà ser de tal quantia que, aïlladament o sumada a altres subvencions o recursos, supere el cost de l'activitat a desenrotllar pel beneficiari.
5.Procedirà declarar la invalidesa de la resolució de concessió i el reintegrament de les quantitats percebudes per les entitats participants i l'exigència de l'interés de demora des del moment de pagament d'ajudes, en els casos que establixen els articles 36 i 37 de la Llei 38/2003, de 17 de novembre, General de Subvencions.